Rugbyspeler sterf ná ‘stamp’ op veldJaco Weideman (21). (Foto: Verskaf) ŉ Jong klubrugbyspeler van Welkom in die Vrystaat is Vrydag in die Mediclinic-hospitaal in Bloemfontein dood. Jaco Weideman (21), of Jakes soos hy bekend was, se dood volg nadat hy op 2 Julie inmekaargesak het kort nadat hy ŉ besering op die veld in ŉ derbywedstryd tussen die Welkom-rugbyklub (WRC) en Welkom Rovers opgedoen het. Weideman en sy broer, Marco, het albei vir die WRCse tweedespan uitgedraf. Weideman het ten tyde van sy dood by die onderdelemaatskappy Goldwagen gewerk. Dit is nie duidelik watter pos hy daar beklee het nie. Steps Pretorius, hoofafrigter van die klub, sê Weideman is tydens die wedstryd getekkel en dat hy met nog ŉ duikslag met sy bors op die bal geval het. Die bal was vir ŉ rukkie daar vasgekeer terwyl ander spelers bo-op hom gelê het. Volgens Pretorius het Weideman egter van die veld af geloop en dit het nie gelyk of hy ernstig beseer is nie. Hy is ook nie weens die besering van die veld afgehaal nie, maar bloot as deel van ŉ tegniese vervanging. “Mediese personeel by die wedstryd het gesê dat dit in rugbyterme ŉ ‘normale stamp’ was. Die soort besering waar jy kom en hulle gee ŉ bietjie water, smeer ŉ bietjie salf. Daar was in daardie stadium nie kritieke simptome nie.” Pretorius sê Weideman het egter kort ná die besering by sy afrigter gekla dat hy nie lekker voel nie. Hy is na die mediese personeel vir behandeling geneem en het op pad daarheen inmekaargesak. Weideman is eers na die Mediclinic op Welkom geneem waar sy hart ŉ paar keer gaan staan het. Hy is later per helikopter na die Mediclinic in Bloemfontein vervoer. Die oorsaak van sy dood is nog nie bekend nie. Goudveld Hoërskool het dié foto op Facebook gedeel. Pretorius sê die voorval word deur SA Rugby ondersoek en dat verslae oor die voorval reeds by hulle ingedien is. Pretorius is SA Rugby se verteenwoordiger by die Griffons Rugby-unie waar hy die BokSmart-koördineerder is. Hy is in die beheer van rugbyveiligheid by dié unie en het die voorval aangemeld. Pretorius kon nie sê wanneer die ondersoek afgehandel sal wees nie. Hy sê egter dat Weideman se dood ŉ groot leemte laat. “Jakes gaan op baie terreine gemis word,” het Pretorius aan Maroela Media gesê. “Hy het altyd geglimlag en was altyd bereid om die ekstra myl te loop.” Pretorius sê Jakes was ook ŉ veelsydige speler wat op enige plek ingespan kon word. “Maak nie saak of jy hom losskakel, skrumskakel, vleuel, senter of heelagter laat speel het nie – Jaco het altyd voluit gespeel en die beste daarvan gemaak. “Hy was ŉ jong seun wat passievol was. Hy was baie lief vir die game en die manne wat saam met hom gespeel het. Hy was ŉ ou op wie se knoppie jy kon druk. ŉ Aangename, vriendelike seun.” Weideman het ook op skool in rugby uitgeblink en vir Goudveld Hoërskool se eerste rugbyspan gespeel. Pretorius sê hy het ook die voorreg gehad om Weideman as speler in dié span af te rig. Die skool het op sy Facebook-blad hulde aan Weideman gebring. “Die hele Goutie-familie is baie hartseer met die afsterwe van Jaco Weideman, oud-Goutie. Ons opregte simpatie met Wimpie, Marco, familie en vriende. “Mag ons almal in hierdie moeilike tyd vertroosting vind in die Here se liefde en in sy wil vir elkeen van ons.”